Luc(ius) episcopus s(eruus) s(eruorum) dei. Karissimo in Christo filio B(ernardo) Clareuallensi abbati salutem et apostolicam benedictionem. Dilectionem tuam ignorare non credimus, quod Vizeliacense monasterium beati Petri iuris existit et ad eius proprietatem et defensionem specialiter pertinet. Nunc autem, sicut accepimus, G(uillelmus) Niuernensis comes contra iusticiam et sedis apostolice auctoritatem a dilecto filio P(ontio) ipsius loci abbate uiolenter exigit, ut de qualibet querimonia in persona sua cum hominibus suis in curia sua respondeat. Quod quidem nec ipse abbas nec predecessores sui hactenus fecisse noscuntur. Ideo que per apostolica tibi scripta mandamus, quatinus eundem comitem ex nostra parte diligenter commoneas, ut pro beati Petri reuerentia, cuius iuris idem monasterium esse dinoscitur, ab huiusmodi exactione desistat aut in presentia uenerabilium fratrum nostrorum A(lberici) Hostiensis et I(mari) Tusculani episcoporum, apostolice sedis legatorum, iuxta tenorem priuilegiorum sedis apostolice quod iusticia dictauerit ab eodem abbate recipiat. Quod si hoc recipere noluerit, ipsum monasterium tam iniuste opprimi pati non poterimus et quod nostri interest officii auctore domino faciemus. Dat Laterani XIII Kal. Decembris. EVGENIVS episcopus s(eruus) s(eruorum) dei. Dilecto filio Guillelmo Niuernensium comiti salutem et apostolicam benedictionem.